b'\n_START_ARTICLE_\nSkamlingsbankeselskabet\n_START_PARAGRAPH_\nSkamlingsbankeselskabet er en forening, der blev oprettet i 1843 og har bestyret Skamlingsbanken siden dengang.\n_START_SECTION_\nHistorie\n_START_PARAGRAPH_\nGrunden til foreningens oprettelse var politisk og patriotisk betonet. Foreningen startede ved en festlighed i Sommersted, hvor initiativtagerne Hans Ivar Staal, Laurids Skau og andre personer, ville fejre Peter Hiort Lorenzens og Nis Lorentzens taler i St\xc3\xa6ndersalen i Rendsborg. De havde begge talt p\xc3\xa5 dansk i St\xc3\xa6nderforsamlingen, hvilket tyskerne opfattede som en forn\xc3\xa6rmelse, mens dansksindede s\xc3\xb8nderjyder s\xc3\xa5 det som en patriotisk sejr. Under festlighederne fortalte Hans Iver Staal, at nogle patriotiske m\xc3\xa6nd fra hans egn, havde valgt at fejre d. 14 maj hvert \xc3\xa5r, for at h\xc3\xa6dre det kongelige reskript af 14. maj 1840, hvor dansk indf\xc3\xb8res i de offentlige forhold, der omhandlede kirke- og skolesprog. De havde udset sig Skamlingbanken, hvor de havde sikret sig 7 t\xc3\xb8nder land som forsamlingssted. De overraskede og begejstrede m\xc3\xb8dedeltagere nedsatte straks et udvalg, der skulle samle de 440 daler kurant som Skamlingsbanken kostede. Det lykkedes efter et par uger. Formelt set gik Skamlingsbanken f\xc3\xb8rst over i foreningens eje i 1854, hvor de fik kongens underskrift som retsligt best\xc3\xa5ende og kongeligt autoriseret. En af Danmarks h\xc3\xb8jeste flagstange, st\xc3\xa5r p\xc3\xa5 Skamlingsbanken, hvor Skamlingsbankeselskabet siden 1891 har haft tilladelse til at flage med splitflag.'